钦定古今图书集成/明伦汇编/闺媛典/第099卷 > 皇清五 > 黄尧师妻何氏〈崔氏王氏附〉
## 钦定古今图书集成/明伦汇编/闺媛典/第099卷 > 皇清五 > 黄尧师妻何氏〈崔氏王氏附〉

按《德化县志》：“何氏，省祭赞宇女，明经黄尧师妻。端庄静穆，言笑不苟，篝灯佐读，寒暑无倦。夫试高第辄喜，或偶踬则迷闷伏枕，旬日不食。乙酉，左逆围九江，氏避姻戚闵氏宅，见满城火起，遍地杀人，遂同姑崔氏、娣王氏及闵氏一门共自焚死。何遗二子俱脱于难。长启昌，次裔昌，皆为名诸生。”